[pic] | EVROPSKA KOMISIJA |

Bruselj, 28.6.2010

COM(2010)339 konč.

2010/0186 (NLE)

Predlog

Sklep Sveta in predstavnikov vlad držav članic Evropske unije, ki so se sestali v okviru Sveta,

o sklenitvi Sporazuma o skupnem zračnem prostoru med Evropsko unijo in njenimi državami članicami na eni strani ter Gruzijo na drugi

OBRAZLOŽITVENI MEMORANDUM

1. Ozadje predloga |

Razlogi za predlog in njegovi cilji Sporazum o skupnem zračnem prostoru med Evropsko unijo in njenimi državami članicami na eni strani ter Gruzijo na drugi je bil dosežen na pogajanjih v okviru pooblastila Sveta, prejetega junija 2009. Letalski prevoz med EU in Gruzijo trenutno poteka na podlagi dvostranskih sporazumov med posameznimi državami članicami in Gruzijo. Del politike sosedstva EU je nadomestitev tega omrežja dvostranskih sporazumov z vzpostavitvijo skupnega zračnega prostora med EU in njenimi sosedami. Cilj sporazuma je: - postopno odpiranje trgov v smislu dostopa do prog in zmogljivosti na temelju vzajemnosti; - nediskriminatornost in enaki pogoji delovanja za gospodarske subjekte, temelječi na načelih pogodb EU; - skladnost gruzijske letalske zakonodaje z zakonodajo EU glede vprašanj, kot so varnost, varovanje in upravljanje zračnega prometa. Sporazum Gruziji omogoča, da se pridruži glavnemu večstranskemu letalskemu sporazumu z evropskimi državami, Skupnemu evropskemu zračnemu prostoru (ECAA), podpisanemu leta 2006. |

Splošno ozadje V pooblastilu za pogajanja je določen cilj vzpostaviti skupni zračni prostor (CAA) med EU in Gruzijo. To bi v veliki meri razširilo pravila in določbe enotnega trga za zračni promet v EU na Gruzijo, kjer bi lahko evropske in gruzijske letalske družbe brez omejitev zagotavljale letalski prevoz. Na podlagi pogajalskih smernic pooblastila je bil 5. marca 2010 z obeh strani parafiran osnutek sporazuma z Gruzijo. |

Obstoječe določbe na področju, na katero se nanaša predlog Določbe Sporazuma nadomestijo obstoječe dvostranske sporazume o zračnem prometu med državami članicami in Gruzijo. |

Usklajenost z drugimi politikami in cilji Unije Sklenitev Sporazuma o skupnem zračnem prostoru z Gruzijo je prednostna naloga EU in pomemben element v razvoju evropske sosedske politike, kakor je to opredeljeno v Sporočilu Komisije COM(2005) 79 konč. „Razvijanje agende zunanje letalske politike Skupnosti“ in Sporočilu COM(2008) 596 konč. „Skupni zračni prostor s sosednjimi državami do leta 2010 – poročilo o napredku“. |

2. Posvetovanje z zainteresiranimi stranmi in ocena učinka |

Posvetovanje z zainteresiranimi stranmi |

Posvetovalne metode, glavni ciljni sektorji in splošni profil vprašancev Komisija se je v celotnem pogajalskem procesu posvetovala z zainteresiranimi stranmi, zlasti na rednih srečanjih posebnega odbora in posvetovalnega foruma, ki vključuje predstavnike letalskih prevoznikov, letališč in delavskih organizacij. |

Povzetek odgovorov in njihovo upoštevanje Vse pripombe zainteresiranih strani so se ustrezno upoštevale pri pripravi pogajalskega izhodišča Unije. |

Zbiranje in uporaba izvedenskih mnenj |

Zunanje izvedensko mnenje ni bilo potrebno. |

Ocena učinka Sporazum zagotavlja postopno vzpostavitev skupnega zračnega prostora med EU in Gruzijo. V poročilu, ki so ga leta 2008 za Komisijo pripravili svetovalci, je ocenjeno, da bi skupni zračni prostor med EU in Gruzijo prinesel 25 000 dodatnih potnikov in do 17 milijonov EUR koristi za potrošnike v prvem učinkovitem letu odprtja trgov. Poročilo je državam članicam in zainteresiranim stranem na voljo prek podatkovne baze CIRCA. S Sporazumom je ustanovljen Skupni odbor, ki bo odgovoren za pregledovanje izvajanja Sporazuma in njegovih učinkov. |

3. Pravni elementi Predloga |

Povzetek predlaganih ukrepov Sporazum sestavljajo osrednje besedilo, ki vključuje glavna načela, in tri priloge: PRILOGA 1 o prometnih pravicah, PRILOGA 2 o prehodnih določbah in PRILOGA 3, ki vključuje letalsko zakonodajo EU, ki jo mora prevzeti Gruzija. |

Pravna podlaga Člen 207(5) v povezavi s členom 218(2), (5), (6) in (7) Pogodbe o delovanju Evropske unije. |

Načelo subsidiarnosti Načelo subsidiarnosti se uporablja, če predlog ni v izključni pristojnosti Unije. |

Države članice ne morejo v zadostni meri doseči ciljev predloga iz naslednjih razlogov: |

Z vzpostavitvijo skupnega zračnega prostora bo Sporazum razširil zakonodajo EU s področja letalstva na Gruzijo. Zlasti bo Gruzija prevzela zakonodajo EU na pomembnih področjih kot so varnost, varovanje in upravljanje zračnega prometa. Sporazum bo nadomestil obstoječe ureditve s posameznimi državami članicami. Sporazum sočasno za vse letalske prevoznike Unije oblikuje enotne pogoje za dostop na trg in vzpostavlja nove ureditve za regulativno sodelovanje med Evropsko unijo in Gruzijo na področjih, ki so bistvenega pomena za varno, zaščiteno in učinkovito opravljanje zračnega prometa. Takšne ureditve se lahko dosežejo le na ravni Unije, saj vključujejo številna področja, ki so v izključni pristojnosti Unije. |

Z ukrepi Unije bodo cilji predloga bolje doseženi iz naslednjih razlogov: |

Sporazum omogoča hkratno razširitev svojih pogojev na 27 držav članic, pri čemer se uporabljajo ista pravila brez diskriminacije, koristi pa imajo vsi letalski prevozniki Unije ne glede na njihovo državljanstvo. Ti prevozniki bodo zdaj lahko prosto opravljali prevoze iz katerega koli kraja v Evropski uniji v kateri koli kraj v Gruziji, česar trenutno ne morejo. |

Odprava vseh omejitev dostopa na trg med EU in Gruzijo ne bo le privabila novih udeležencev na trgu in ustvarila priložnosti za opravljanje prevoza na manj prometna letališča, ampak bo tudi omogočila združevanje med letalskimi prevozniki EU. |

Sporazum vsem letalskim prevoznikom EU zagotavlja dostop do poslovnih priložnosti, kot je možnost prostega določanja cen. Eden od glavnih ciljev pooblastila je oblikovanje enotnih pogojev delovanja za vse letalske prevoznike iz EU in Gruzije, za kar pa je potrebno tesno regulativno sodelovanje, ki se lahko uresniči le na ravni Unije. |

Predlog je zato usklajen z načelom subsidiarnosti. |

Načelo sorazmernosti Predlog je v skladu z načelom sorazmernosti iz naslednjih razlogov: |

Ustanovljen bo Skupni odbor za obravnavo vprašanj, povezanih z izvajanjem Sporazuma. Skupni odbor bo spodbujal izmenjave na strokovni ravni o novih zakonodajnih ali regulativnih pobudah ali razvoju dogodkov ter preučil možna področja za nadaljnji razvoj Sporazuma. Skupni odbor bodo sestavljali predstavniki Komisije in držav članic. |

Poleg tega bodo države članice še naprej opravljale običajne upravne naloge, ki jih izvajajo v okviru mednarodnega zračnega prometa, vendar po skupnih predpisih, ki se bodo uporabljali enotno. |

Izbira instrumentov |

Predlagani instrument: mednarodni sporazum. |

Druga sredstva ne bi bila primerna iz naslednjih razlogov: Zunanji odnosi na področju letalstva se lahko uveljavljajo le z mednarodnimi sporazumi. |

4. Proračunske posledice |

Predlog ne vpliva na proračun Unije. |

2010/0186 (NLE)

Predlog

Sklep Sveta in predstavnikov vlad držav članic Evropske unije, ki so se sestali v okviru Sveta,

o sklenitvi Sporazuma o skupnem zračnem prostoru med Evropsko unijo in njenimi državami članicami na eni strani ter Gruzijo na drugi

SVET EVROPSKE UNIJE IN PREDSTAVNIKI VLAD DRŽAV ČLANIC, KI SO SE SESTALI V OKVIRU SVETA, SO –

ob upoštevanju Pogodbe o delovanju Evropske unije in zlasti člena 207(5), v povezavi s členom 218(2), (5) in (7), ter člena 218(6)(a)(v) Pogodbe,

ob upoštevanju soglasja … Evropskega parlamenta,

ob upoštevanju naslednjega:

(1) Komisija je v imenu Unije in držav članic v pogajanjih dosegla Sporazum o zračnem prometu z Gruzijo (v nadaljnjem besedilu: Sporazum).

(2) Sporazum je bil podpisan dne ….

(3) Sporazum morajo odobriti Unija in države članice.

(4) Določiti je treba ustrezne postopke za odločanje, kako prekiniti veljavnost Sporazuma, če je to ustrezno. Določiti je treba tudi ustrezne postopke za sodelovanje Unije in držav članic v Skupnem odboru, ustanovljenem v skladu s členom 22 Sporazuma, in v postopkih za reševanje sporov, določenih v členu 23 Sporazuma, ter za izvajanje nekaterih določb Sporazuma v zvezi z varovanjem in varnostjo –

SPREJELI NASLEDNJI SKLEP:

Člen 1 (Odobritev)

1. Sporazum o zračnem prometu med Evropsko unijo in njenimi državami članicami na eni strani ter Gruzijo na drugi se odobri v imenu Unije. Besedilo sporazuma je priloženo temu sklepu.

2. Ob zaključku svojih notranjih postopkov za začetek veljavnosti Sporazuma vsaka država članica pošlje sekretariatu Sveta diplomatsko noto, določeno v členu 29(1) Sporazuma.

3. Predsednik Sveta je pooblaščen, da imenuje osebo, pooblaščeno, da v imenu Unije in držav članic izroči Gruziji diplomatske note, določeno v členu 29(1) Sporazuma.

Člen 2 (Prenehanje veljavnosti)

Sklep za prenehanje veljavnosti Sporazuma in obvestilo o tem Gruziji v skladu s členom 27 Sporazuma ter sklep o preklicu takega obvestila v imenu Unije in držav članic soglasno sprejme Svet na predlog Komisije.

Člen 3 (Skupni odbor)

1. V Skupnem odboru, ustanovljenem v skladu s členom 22 Sporazuma, Evropsko unijo in države članice zastopajo predstavniki Evropske komisije in držav članic.

2. Stališče Evropske unije in njenih držav članic v okviru Skupnega odbora glede zadev, ki so v izključni pristojnosti EU, vendar ne zahtevajo sprejetja sklepa s pravnim učinkom, določi Evropska komisija, Svet in države članice pa so o njem vnaprej obveščeni.

3. Stališče Evropske unije in njenih držav članic glede sklepov Skupnega odbora o zadevah, ki so v pristojnosti EU, sprejme Svet s kvalificirano večino na predlog Evropske komisije, razen če veljavni postopki glasovanja, določeni v pogodbah EU, ne določajo drugače.

4. Stališče Evropske unije in njenih držav članic glede sklepov Skupnega odbora o zadevah, ki so v pristojnosti držav članic, sprejme Svet soglasno na predlog Evropske komisije ali držav članic, razen če država članica v roku enega meseca po sprejetju navedenega stališča Generalni sekretariat Sveta obvesti, da lahko soglaša s sklepom Skupnega odbora le, če z njim soglašajo njena zakonodajna telesa.

Člen 4 (Reševanje sporov)

1. V postopkih za reševanje sporov iz člena 23 Sporazuma Unijo in države članice zastopa Komisija.

2. Sklep o začasni prekinitvi uporabe ugodnosti na podlagi člena 23(4) Sporazuma sprejme Svet na podlagi predloga Komisije. Svet odloča s kvalificirano večino.

3. O vsakem drugem ustreznem ukrepu glede zadev, ki so v pristojnosti Unije, sprejetem v skladu s členom 23 Sporazuma, odloči Komisija s pomočjo posebnega odbora predstavnikov držav članic, ki ga imenuje Svet.

Člen 5 (Obveščanje Komisije)

1. Države članice vnaprej obvestijo Komisijo o vsaki odločitvi, da zavrnejo, prekinejo, začasno prekličejo ali omejijo pooblastilo gruzijske letalske družbe, ki jo nameravajo sprejeti v skladu s členom 3 Sporazuma.

2. Države članice Komisijo nemudoma obvestijo o kakršnih koli zahtevah ali uradnih obvestilih, ki so jih predložile ali prejele v skladu s členom 14 (Varnost v letalstvu) Sporazuma.

3. Države članice Komisijo nemudoma obvestijo o kakršnih koli zahtevah ali uradnih obvestilih, ki so jih predložile ali prejele v skladu s členom 15 (Varovanje v letalstvu) Sporazuma.

V Bruslju, […]

Za Svet

Predsednik

[…]